L'Eliana s'adhereix al Protocol d'Actuació contra les Violències Sexuals en Espais d'Oci
12 de desembre de 2024

• L'Ajuntament reforça així el seu compromís amb la lluita contra les violències sexuals.

L'Ajuntament de l'Eliana s'ha adherit al Protocol d'Actuació contra les Violències Sexuals en Espais d'Oci que té com a objectiu previndre i actuar davant qualsevol tipus d'agressió sexual en espais públics i privats d'oci, com a festivals, festes populars i locals nocturns.

“L'oci ha de ser un espai segur per a tots i totes, i amb aquesta adhesió reafirmem el nostre compromís de protegir les víctimes, previndre agressions i garantir una resposta efectiva enfront de la violència sexual. A l'Eliana treballem per a transformar les nostres actituds i comportaments com a societat”, ha declarat l'alcalde, Salva Torrent.

El protocol estableix accions tant preventives com operatives. En el cas de l'Eliana, aquestes mesures es complementen amb les iniciatives ja en marxa, com els Punts Violeta, que  són presents en festes i esdeveniments multitudinaris. A més, el municipi compta amb un Equip Interdisciplinari que treballa activament per a atendre i fer costat a les víctimes de violència de gènere, així com campanyes de sensibilització en escoles i entitats locals i el seu primer Pla d'Igualtat Municipal 2022-2026.

“Volem fer una crida a tota la ciutadania i al sector de l'oci per a col·laborar en la implementació d'aquest protocol, fomentant un entorn de respecte i tolerància zero enfront de les agressions” ha conclòs Torrent.

L'Eliana, un referent en igualtat

Amb aquesta adhesió, l'Eliana consolida la seua posició com a municipi pioner en polítiques d'igualtat i prevenció de la violència de gènere. Des de 2020, forma part de la Xarxa de Municipis Protegits contra la Violència de Gènere de la Diputació de València i, des de 2022, de la Xarxa de Municipis Lliures contra el Tràfic de Dones, Xiquetes i Xiquets amb finalitats d'Explotació Sexual.